**Ενότητα 7: «Ένας στοργικός ηγέτης»**

Όλοι γνωρίζουμε ότι ο Αγησίλαος, όπου νόμιζε ότι θα ωφελήσει σε κάτι την πατρίδα, δεν έπαυε να μοχθεί, δεν απέφευγε τους κινδύνους, δε λυπόταν τα χρήματα, δεν πρόβαλλε ως δικαιολογία το σώμα ή τα γηρατειά, αλλά και αυτό νόμιζε ότι ήταν έργο του καλού βασιλιά, δηλαδή να κάνει όσο το δυνατόν περισσότερα καλά στους υπηκόους του. Στις μεγαλύτερες ωφέλειες της πατρίδας και αυτό εδώ εγώ συγκαταλέγω, ότι παρόλο που ήταν ο πιο ισχυρός στην πόλη, φανερά υπηρετούσε σε μεγάλο βαθμό τους νόμους. Γιατί ποιος θα ήθελε να μην υπακούει, αν έβλεπε το βασιλιά να υπακούει; Αυτός και προς τους αντιπάλους στην πόλη συμπεριφερόταν όπως ο πατέρας στα παιδιά. Κακολογούσε δηλαδή για τα σφάλματα, τιμούσε όμως αν έκαναν κάτι καλό, παραστεκόταν αν συνέβαινε κάποια συμφορά, χωρίς να θεωρεί εχθρό κανένα πολίτη, θέλοντας όλους να τους επαινεί, θεωρώντας το ζημιά αν κάποιος, έστω και ανάξιος, χανόταν.

Λεξιλόγιο

|  |  |
| --- | --- |
| **ἐπίσταμαι** =γνωρίζω καλά > επιστήμη, ἐπιστήμων | λοιδοροῦμαι=κακολογώ>λοιδορία |
| **οἴομαι**=νομίζω>οίηση (=έπαρση), οιηματίας | τό κέρδος -ους(γ κλ.) |
| ὑφίεμαι=παύω, υποχωρώ,παραδίνομαι>ύφεση | **ὁ πατήρ** -πατρός(γ κλ.) |
| ἀφίσταμαι=αποφεύγω, απομακρύνομαι>αποστασία, απόσταση | **ὁ παῖς**(γ κλ.)-παιδός -παιδί -παῖδα-παῖ  παῖδες-παίδων-παισί-παῖδας-παῖδες |
| **φείδομαι**=λυπάμαι, υπολογίζω>φειδώ, φειδωλός | ὁ βασιλεύς - βασιλέως(γ κλ.) |
| τό σῶμα-ατος(γ κλ.) | ἡ συμφορά -ᾶς(α κλ.) |
| τό γῆρας-γήρως(γ κλ.) | ὁ πολίτης- ου (οἱ πολῖται) (α κλ.) |
| ὁ κίνδυνος-κινδύνου(β κλ.) | ἡγοῦμαι =νομίζω/είμαι αρχηγός |
| ὁ πόνος-ου (β κλ.) | **ἀπόλλυμαι**=χάνομαι,καταστρέφομαι  >απώλεια, ἀπολωλός πρόβατο, όλεθρος, ολέθριος |
| τό ὠφέλημα-ατος (γ κλ.)  δυνατός –ώτερος – ώτατος (β’κλιτο επίθ.) | **τό ἁμάρτημα** -ατος(γ κλ.) = αποτυχία, σφάλμα <ἁμαρτάνω=σφάλλω, αποτυγχάνω |
| ὁ φανερός –ά -όν (β’κλιτο επίθ.) | ὁ -ἡ διάφορος, το διάφορον (β’κλιτο επίθ.)  τίθημι = θέτω |
| ὁ νόμος- ου (β κλ.) | ἡ ζημία -ίας(α κλ.) |

Άσκηση: *ἀπειθεῖν*: α) από ποιο ρήμα προέρχεται ο τύπος; β) ποια τα συνθετικά της λέξης και τι σημαίνει; γ) βρείτε το ουσιαστικό και το επίθετο που παράγεται από αυτή

**Παράλληλο κείμενο:** Υπήρχε κάποιος Απολλοφάνης από την Κύζικο, ο οποίος και τύχαινε να είναι από παλιά φίλος από φιλοξενία με το Φαρνάβαζο και εκείνη την εποχή έγινε φίλος με τον Αγησίλαο. Αυτός λοιπόν είπε στον Αγησίλαο ότι νόμιζε ότι θα μπορούσε να φέρει σε αυτόν το Φαρνάβαζο για συνομιλίες σχετικά με τη σύναψη φιλίας. Μόλις τον άκουσε, αφού έκαναν συμφωνία και χειραψία, εμφανίστηκε οδηγώντας τον Φαρνάβαζο στο συμφωνημένο τόπο, όπου ο Αγησίλαος και οι τριάντα στρατιώτες που ήταν μαζί του τον περίμεναν καθισμένοι κάτω στο χορτάρι. ο Φαρνάβαζος είχε έρθει φορώντας ενδυμασία που άξιζε πολύ χρυσάφι. Κι αφού του τοποθέτησαν κάτω οι υπηρέτες κεντητά μαξιλάρια, πάνω στα οποία κάθονται οι Πέρσες μαλακά, ντράπηκε για τον τρυφηλό τρόπο της ζωής του, καθώς έβλεπε την απλότητα του Αγησίλαου. κάθισε λοιπόν και ο ίδιος κάτω, όπως ακριβώς ήταν. Και πρώτα αντάλλαξαν μεταξύ τους χαιρετισμό, έπειτα , όταν ο Φαρνάβαζος έδωσε το δεξί του χέρι, το έδωσε με τη σειρά του και ο Αγησίλαος. Μετά από αυτό άρχισε το λόγο του ο Φαρνάβαζος. γιατί ήταν μεγαλύτερος στην ηλικία.